תבנית נייר מדיניות לעבודת גמר – מב"ל

**מטרת המסמך**: ניסוח קצר וחד – עד שני עמודים, כולל כל הרקע והנימוקים של המלצה למקבל ההחלטות (ראש הממשלה/ שר החוץ או גורם ממלכתי רלבנטי אחר) בנושא בעל אופי מדיני-דיפלומטי ; וכן עמוד נוסף של עזרים גרפיים אם הם רלבנטיים (מפה, טבלאות סחר, ביוגרפיה קצרה ותמונה של מנהיג).

**הנושא:** ניתן לבחור כל דילמה המחייבת קבלת החלטה של ישראל בהיבטים הנוגעים לעמדותיה המדיניות – להבדיל מהיבטים הניתנים לטיפול צבאי, או ממדיניות בתחום הכלכלי המובהק. אנא הקפידו **לא** לבחור בסוגיות הליבה, המוכרות לכולנו, שעל סדר היום המדיני – המכלול הפלסטיני, הגרעין האיראני... – חשוב שהנייר ישקף לימוד של סוגיה חדשה, ורצוי – מעניינת.

**המתכונת המוצעת לנייר עצמו** (בסוגריים מוצגות נוסחאות כהמחשה למקרה פיקטיבי) :

1. הצגת עיקרי הדילמה (למשל: האם להכיר בהכרזת העצמאות החד צדדית של פרידוניה עילית) והשורה התחתונה לגבי ההמלצה לפעולה (המלצתנו - כן, אבל לא בין הראשונות, ורק בתנאי שתתחייב להקים את שגרירותה בירושלים...).
2. רקע – מי נגד מי, היסטוריה, גיאוגרפיה והיבטים משפטיים (למשל: שנים של מאבק של המחתרת הפרידונית, על בסיס הבדלים אתניים, דתיים ופוליטיים, נגד המשטר המדכא של מדינת למוריה – שמשך שנים נקטה קו אנטי-ישראלי חריף והגישה סיוע לכמה מאויבינו; תולדות המגעים החשאיים בעבר עם ההנהגה הפרידונית; מגוון דעות בזירה הבינלאומית לגבי הלגיטימיות של המהלך ושל כל הכרזה חד-צדדית - UDI - באופן כללי) .
3. הצגת שיקולי יסוד של ישראל (למשל, היחסים עם למוריה, בדגש על האיום הביטחוני; מחלוקות אפשריות עם ארה"ב וידידות אחרות בסוגיה; תגובות צפויות במערכת האזורית; שיקולים כלכליים – פוטנציאל סחר; קהילה יהודית?).
4. פירוט האופציות לפעולה (למשל – הכרה מיידית; דחיית הבקשה על הסף; הסכמה מותנית ולוח זמנים ארוך) ופירוט השיקולים בעד ונגד כל אחת מן האופציות .
5. הצבעה על דרך הפעולה הנבחרת – כולל הנמקה קצרה, והמלצה אופרטיבית על דרכי מימוש (למשל, העברת מסר למנהיג הפרידוני באמצעות ארגון יהודי מהימן שתמך בו במאבקו).

**עזרים:** כאמור, עד כמה שהדבר רלבנטי יש מקום לצרף מפה, הסבר קצר בסוגיות גיאוגרפיות, היסטוריות ו/ או משפטיות, וכן ביוגרפיה פוליטית ותמונה של מנהיג אם המהלך מחייב קשר ישיר איתו.

**מקורות:** שלא כמו בנייר מדיניות אמיתי (שצפוי להסתמך על תשומות בכתב ובעל פה מצד הגופים הרלבנטיים העוסקים בנושא), אנא ציינו מספר מקורות – רצוי מאמרים אקטואליים ולא רק "ויקי" (ועדיף כתיבה אנליטית שמעבר לדיווח עיתונאי מיידי). חשוב להסתמך על יותר מכותב אחד, ורצוי להמחיש יכולת לבחון באופן ביקורתי מגוון דעות.